  Виталий Пронин Полицилы 300 ар тырмемен валче Удмуртиысь Югдурез утёнъя министерство луонлык сётӥз тодматскыны экспертно-криминалистической центрлэн ужаменыз. "Удмурт дунне" газетысь журналист Ангелина Снигирёва вылаз мерта югдурез утисьлэсь дӥсьсэ. Бронежилет кыске 10 килограмм.40 экспертиза, 180 криминалистСин азьын огшоры трос этажъем юрт - ӵапак татын йылзэс-пумзэс шедьто тужгес тугаськем йыружъёслэсь. Киноосысь адӟемды вань луоз: кыӵе ке йыруж лэсьтӥське ке, сое сэрттыны потэ криминалистъёслэн нимысьтыз бригадазы. Кызьы ужало криминалистъёс, тодматӥз Ижысь экспертно-криминалистической центрысь технической экспертизаос лэсьтонъя ёзэн кивалтӥсь Алексей Семёнов.Удмуртиын ог 180 криминалистъёс ужало, котькуд ёросын одӥг ке но таӵе специалист вань, вераз А. Семёнов. Ижысь центрын 40 пумо экспертиза лэсьто: чиньы пытьыосты, наркотикъёсты, пуляосты, машина но адями пытьыосты, видео гожтӥсь арбериосты но трос мукетсэ эскеро. Центрын питран вылын ужась экспертно-криминалистической лаборатория вань, тужгес кышкыт но валантэм учыръёсы со ёросъёсы потэ. Ӝоген лэсьтыны кутскозы эшшо одӥг - психофизиологической - экспертиза. А. Семёновлэн верамезъя, полиграф нимаськись арберилэсь - со адямилэсь эрекчаськемзэ но шонер верамзэ тодэ - эскеронъёссэ суд дыръя доказательство чотын кутыны луоз.Туэ центрын усьтӥськиз радиотехнической экспертиза. Йыртэмасьёс кырсь ужзэс лэсьтон вылысь ӵемысь туала арбериосты куто. Кылсярысь, машинаосты лушкан понна кыӵе гинэ амалъёс уг малпало: кин ке лушкаськон арбериез тетрис шудон пушкы понэ, мукетыз машина усьтонлы укшатэ. "Удмурт дунне" газетысь журналист Валентина Емельянова автоматэз сэрттыны-бичаны эскериз.- Берло дыре зол вӧлмиз банк картаосысь лушкаськон, - вераз радиотехнической эскпертиза лэсьтонъя специалист Роман Чурин. - Кескич адямиос банкоматъёс вылэ нимысьтыз арбериос поныны дышизы, соос карта сярысь информациез, пин-кодзэ гожто. Озьы адями, ачиз но валатэк, уксётэк кыльыны быгатоз. Эшшо одӥгез законэз тӥян - лушкем кылзӥськон арбериосты кутон. Соосты али китай сайтъёсысь капчиен басьтыны луэ. Вузъёс таможняын эскерисько ке но, югдурез утисьёс ваньзэ син азязы возьыны уг быгато. Али амалоос сыӵе лушкем кылзӥськон арбериосты, видеокамераосты дышизы ни ручкаос пушкы но юнматыны.Йыружез сэрттыны-пертчыны зол юртто видеокамераос но. Отын ма гожтэмын, эскеро нимысьтыз технической отделын.- Ӵемысь учконо луиськомы лавкаос борды юнматэм камераосысь видеоосты, - вераз технической отделысь криминалист Андрей Перевозчиков. - Но соосын ужаны туж секыт, угось магазин возисьёс ӵемысь дунтэм но ляб камераос пукто. Валамон, отысь видеолэн ӟечлыкез туж урод, соин йыружез но сэрттыны-пертчыны шугъяськоно.Чиньыпырыос зорен уг гылтӥськоТужгес тунсыкоез но мон понна валамонэз вал чиньы пытьыосты эскерисьёслэн ужамзы. Эксперт-криминалист Ольга Зикратова пыр-поч валэктӥз, кызьы лэсьтӥсько химической но дактилоскопической экспертизаос. Вераны кулэ, химической лабораториын ужасьёс 2 удысэз - химиез но криминологиез - огкадь ӟеч тодыны кулэ, соин татын ужасьёс 2 профессия басьтылэмын. Ижысь экспертно-криминалистической центрын возьмато, кызьы эскеро чиньы пужыосты.Йыртэмасез шараян понна йыруж лэсьтэм бервылысь вань чиньы пытьыосты учконо.- Кык одӥг кадь чиньы пытьыосты, лымы пырыосты сямен ик, дунне вылысь уд пумита, - шуиз О. Зикратова. - Соин ик та амалъя йыружез сэрттон - одӥгез валтӥсез.Адями кыӵе арбери борды йӧтскылэ ке, со вылэ чиньы пытьыоссэ одно кельтэ. Соос ог 30 нунал возисько. Но соосты огшоры синмын уд адӟы - нимысьтыз суретъёс кулэ. Чиньы пытьыос капчиен кылё бумага, пияла, корт кадь чурыт арбериос вылэ, секытгес шедьтыны басма, пу выллем шакырес интыос вылысь. Тунсыко, чиньы пытьыос зорен уг гылтӥсько.Ольга Зикратова возьматӥз, кызьы криминалистъёс чиньы пытьыосты эскеро. Бумага вылысь шараяло нимысьтыз суретэн. Сое кагаз вылэ кисьтэм бере гурын куасьтоно, соку вылаз чиньы пужыос кылдо. Пияла вылысь эскеро воксё мукет сямен - татын юртто порошок яке нимысьтыз клей. Отысь пытьыосты скотч кадь марке вылэ басьто но ӵошато бумага вылэ пуктэм пужыосын яке туспуктыса электрон базая эскеро.Химической лабораториын ик аракыосты но наркотикъёсты эскеро. Тунсыко уж быдэсъяське ДНК лэсьтонъя ёзэтын, но отчы муртъёслы ӧс ворсамын, угось эскеронъёс туж чылкыт азьын лэсьтӥсько. А. Семёновлэн верамезъя, ДНК лэсьтӥське тужгес валантэм но кышкыт учыръёсты сэрттон понна гинэ, угось эскерон туж дуно усе. Эшшо центрын йыркобыя кулэм муртлэсь туссэ кылдыто, таиз амал кутӥське адямиез шараяны мукет амалъёс ӧвӧл дыръя.Криминалистлэн уженыз вылтӥз гинэ тодматскимы ке но, валамы: ужез туж тунсыко но секыт. Угось та специалист, чыры-пырыосты (йырсия, дыльдыя, усьыса кылем бирдыя, пыдкук пытьыя) эскерыса, йыружлэсь люкетъёссэ валчеяса, син азе пуктытыны, йыртэмасьёсты кырмыны юрттэ.Ангелина СнигирёваТуспуктӥз Ангелина Снигирёва   